### Beslutning

Godkendt.

### Sagsfremstilling

## Resume og sagens baggrund

Sophie Mathiasen har indtil efteråret 2023 haft et terapeutisk træningstilbud i en pavillonbygning i tilknytning til skolen. Pavillonbygningen er udtjent, og konstruktionen er blevet opfugtet i en grad, så der er konstateret skimmel i en væsentlig del af bygningen. Træningstilbuddet er således rykket i midlertidige lokaler, og en del af aktiviteterne er omlagt eller aflyst.

Der er derfor behov for at finde nye lokaler til tilbuddet. Der har været afsøgt muligheder for at flytte til andre lokaler inden for den kommunale ejendomsportefølje. Dette har imidlertid ikke været muligt. Der lægges derfor op til en beslutning om at anlægge en ny pavillonbygning, der er målrettet den anvendelse, der er behov for.

## Indstillinger

Direktøren indstiller,

1. at der anlægges en ny pavillonbygning målrettet træningstilbuddet på Sophie Mathiasen,
2. at der gives en anlægsbevilling på i alt 10 mio. kr. til nedrivning af eksisterende pavilloner og indkøb samt opstilling af de nye.

## Behandling

Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Sophie Mathiasen har indtil efteråret 2023 haft et terapeutisk træningstilbud i en pavillonbygning i tilknytning til skolen. Efter en konstatering af skimmel i dele af bygningen har de efterfølgende undersøgelser vist, at store dele af konstruktionen igennem længere tid er blevet opfugtet i en grad, så pavillonbygningen nu er udtjent. Træningstilbuddet er således delvist rykket i midlertidige lokaler på skolen, hvor der er opsat midlertidige skillevægge i eksisterende fællesarealer og mødelokaler. Derudover er en del af aktiviteterne omlagt eller aflyst.

Der er derfor behov for at finde nye lokaler til tilbuddet. Der har været afsøgt mulighed for at flytte til andre lokaler inden for den kommunale ejendomsportefølje. Der er blandt andet set på muligheden for at rykke tilbuddet ind på en af de øvrige skoler i området, såfremt der skulle være ledige lokaler.

Det har ikke været muligt at finde egnede ledige lokaler. En del af udfordringen ligger i den transport, der vil være frem og tilbage mellem Sophie Mathiasen og de nye lokaler. Både elever og medarbejdere har aktiviteter i både træningstilbuddet og på selve skolen. Det vurderes derfor, at alene udgifterne til transport vil være for store.

I forlængelse heraf har administrationen undersøgt muligheden for opsætning af en ny pavillonbygning. Det har de fordele, at den kan placeres på samme lokalitet som den eksisterende. Den kan indrettes til det specifikke formål fra leverandørens side, så den lever op til kravene til et moderne tilbud, og til de nugældende krav til den type bygninger og deres energiforbrug. Der er set på en løsning, hvor man køber pavillonerne. Det vurderes, at den type pavilloner har en levetid på minimum 20 år. Alternativt kan de samme pavilloner leases mod en årlig leje på [adresse] kr., der skal finansieres via en driftsbevilling.

Inden de nye pavilloner kan etableres skal de gamle nedrives. Derefter skal der klargøres til de nye, der leveres. Efter levering og opsætning færdiggøres de omkringliggende arealer og adgangsforhold. Den samlede anlægsudgift hertil er beregnet til 2,5 mio. kr.

Dertil kommer selve indkøbet af pavillonerne. Det er beregnet til cirka 7,5 mio. kr. inklusiv uforudselige udgifter.

Der lægges derfor op til en beslutning om at anlægge en ny pavillonbygning, der er målrettet den anvendelse, der er behov for.

## Økonomiske konsekvenser

Anlægsbevilling på 10 mio. kr. finansieret af kassebeholdningen.

[adresse] bemærkninger er indarbejdet i sagen.

### Sagens forløb

07-03-2024 Teknik- og Miljøudvalget
Anbefales, med bemærkning om at Økonomiudvalget forholder sig til finasiering.
13-03-2024 Økonomiudvalget

Indstillingens pkt. 1 anbefales, idet Økonomiudvalget vedr. pkt. 2 anbefaler, at udgiften til nedrivning og nye bygninger finansieres ved en fremrykning af de midler der ekstraordinært er afsat i budgettet til vedligeholdelse og renovering af velfærdsbygninger.